(Text cu relevanță pentru SEE)

Rata actuală de neconformitate a întreprinderilor cu acquis-ul UE în materie de protecție a consumatorilor indică faptul că eforturile de asigurare a aplicării normelor sunt suboptime. Acțiunile coordonate de verificare a site-urilor de comerț electronic („acțiuni de verificare” - sweep) efectuate de autoritățile CPC din 2007 până în prezent indică o rată de neconformitate cu normele de bază în materie de protecție a consumatorilor situată între 32 % și 69 % pe piețele verificate. Aceste rezultate sunt coroborate de datele furnizate de Centrele Europene ale Consumatorilor: două treimi din cele 37 000 de reclamații individuale primite în 2014 se referă la achiziții transfrontaliere online. În plus, o estimare prudentă, bazată pe un eșantion reprezentativ alcătuit din cinci sectoare online (îmbrăcăminte, produse electronice, activități de recreere, credite de consum și pachete de servicii de călătorie) arată că 37 % din comerțul electronic din UE nu respecta în 2014 legislația Uniunii în materie de protecție a consumatorilor. Prejudiciul rezultat ca urmare a acestui fapt este estimat la aproximativ 770 de milioane EUR pe an pentru consumatorii care fac cumpărături online transfrontaliere dacă se iau în considerare numai sectoarele care au făcut obiectul evaluării.

În plus, la fel ca în cazul Regulamentului CPC actual, propunerea vizează încălcările survenite în interiorul Uniunii, precum și, ca element nou, încălcările pe scară largă care au trăsături comune și care au loc în mai multe sau în toate statele membre. Propunerea nu vizează încălcările interne care au loc doar într-un stat membru.

Prin urmare, pentru a asigura aplicarea coerentă a legislației în materie de protecție a consumatorilor în întreaga Uniune și pentru a combate în mod eficient încălcările legislației Uniunii în acest domeniu care privesc mai multe state membre, este necesar să se prevadă dispoziții armonizate pentru coordonarea acțiunilor desfășurate de autoritățile publice în vederea asigurării aplicării legislației. În absența unui cadru de cooperare la nivelul Uniunii, statele membre ar trebui să se bazeze fie pe un număr mare de acorduri bilaterale, fie pe schimburi lungi și anevoioase de elemente de probă și de alte documente între autoritățile judiciare și consulare. În plus, deciziile pronunțate împotriva unui comerciant din alt stat membru nu ar fi întotdeauna executorii. Acest lucru ar încetini și ar face de multe ori ineficient procesul de asigurare a aplicării legislației în cazurile transfrontaliere și ar cauza întârzieri considerabile și lacune în materie de aplicare a legislației. În plus, un astfel de sistem i-ar putea incita pe comercianți să se mute într-un alt stat al Uniunii pentru a evita să se conformeze deciziilor executorii pronunțate într-un stat membru. La rândul său, acest lucru ar perturba condițiile echitabile și concurența loială pe piața unică și ar reduce încrederea consumatorilor în tranzacțiile transfrontaliere.

Temeiul juridic al propunerii, așa cum este și în cazul actualului Regulament CPC, este articolul 114 din TFUE. Propunerea are drept scop eliminarea denaturărilor concurenței și a obstacolelor de pe piața internă (articolul 26 din TFUE) și urmărește să mențină și să sporească eficacitatea și eficiența sistemului de asigurare a aplicării transfrontaliere a legislației Uniunii în materie de protecție a consumatorilor.

Propunerea este, de asemenea, pe deplin coerentă și compatibilă cu politicile existente ale Uniunii, inclusiv cele din sectorul transporturilor, unde legislația specifică privind drepturile pasagerilor prevede norme privind despăgubirea consumatorului. Propunerea completează mecanismele de cooperare (schimburile de informații între autorități) disponibile în cadrul instrumentelor sectoriale care intră sub incidența Regulamentului CPC.

Raportul identifică, de asemenea, dificultățile care au ieșit la iveală în cadrul cooperării CPC și confirmă principalele probleme legate de eficacitatea mecanismelor CPC operaționale care fuseseră deja evidențiate de evaluarea externă. Raportul concluzionează că anexa trebuie actualizată pentru a se extinde domeniul de aplicare al regulamentului astfel încât să fie incluse actele legislative importante ale Uniunii în materie de protecție a consumatorilor care nu intră în prezent sub incidența regulamentului. Următoarele acte legislative ale Uniunii sunt propuse a fi incluse în anexa la Regulamentul CPC: Directiva privind creditele ipotecare, Directiva privind conturile de plăți, Regulamentul privind drepturile călătorilor din transportul feroviar, Regulamentul privind drepturile persoanelor cu handicap și ale persoanelor cu mobilitate redusă pe durata călătoriei pe calea aerului, dispozițiile privind stabilirea tarifelor din Regulamentul privind serviciile aeriene și articolul 20 din Directiva privind serviciile. Raportul subliniază necesitatea de a spori rapiditatea, flexibilitatea și consecvența în cadrul cooperării CPC în materie de asigurare a aplicării legislației și, astfel, și a acțiunilor de protecție a consumatorilor, în special în mediul online.

Raportul de evaluare a impactului elaborat de Comisie acoperă aspectele legate de prezenta propunere. Comitetul de analiză a reglementării din cadrul Comisiei a emis un aviz favorabil în noiembrie 2015, sub rezerva unor observații, de care s-a ținut cont în mod corespunzător.

Au fost examinate cinci opțiuni de politică. Opțiunea preferată este opțiunea revizuirii Regulamentului CPC prin extinderea domeniului său de aplicare și consolidarea eficienței acestuia. Această opțiune de politică este cea care face obiectul prezentei propuneri. Deși opțiunea preferată implică un cost mai ridicat decât opțiunea statu-quo (nicio modificare) (opțiunea 1) sau opțiunea adoptării unor instrumente juridice neobligatorii („soft law”) (opțiunea 2), această opțiune va permite atingerea tuturor obiectivelor de politică la un cost rezonabil pentru autoritățile naționale și pentru Comisie, în special în comparație cu opțiunile de politică 4 și 5. Aceasta va îmbunătăți eficacitatea acțiunii publice și guvernanța piețelor transfrontaliere de comerț cu amănuntul din UE, care vor deveni mai echitabile și mai transparente pentru comercianți și consumatori. Costurile aferente acțiunii publice și costurile aferente tranzacțiilor pentru actorii economici vor scădea. Acest lucru va îmbunătăți, în general, competitivitatea economiei UE.

Propunerea nu aduce atingere competențelor statelor membre în ceea ce privește asigurarea aplicării legislației. Statele membre sunt în continuare responsabile de instituirea și desemnarea autorităților CPC și a altor entități în temeiul Regulamentului CPC.

Cine va fi afectat și în ce mod

Consumatorii care cumpără dintr-o altă țară servicii și bunuri în mediul online și offline sunt vizați de propunere, întrucât obiectivul principal al acesteia este acela de a spori protecția consumatorilor pe aceste piețe. Propunerea va elimina parțial riscul la care sunt expuși consumatorii de a suferi prejudicii de exemplu atunci când nu le sunt livrate produsele cumpărate dintr-o altă țară sau atunci când le sunt furnizate informații înșelătoare cu privire la modalitățile de plată ori atunci când plățile sunt efectuate prin setări implicite, fără consimțământul lor explicit. Consumatorii vor beneficia de o protecție mai mare atunci când vor face cumpărături transfrontaliere, în special în mediul online. S-a estimat că, pentru cele cinci piețe online care au făcut obiectul evaluării impactului, o scădere cu 10 puncte procentuale a ratei de neconformitate, situată în prezent la 37 %, ar putea reduce cu 30 % prejudiciile cauzate consumatorilor, de la o valoare estimată la 770 de milioane EUR pe an la aproximativ 539 de milioane EUR. Noi acțiuni CPC de combatere a încălcărilor pe scară largă ar putea reduce semnificativ prejudiciile aduse consumatorilor în întreaga UE. Deși reducerea efectivă a prejudiciilor suferite de consumatori în cazul fiecărei acțiuni va depinde de circumstanțele individuale ale fiecărui caz, s-a estimat că, de exemplu, o acțiune CPC coordonată de combatere a marketingului înșelător în cazul achizițiilor integrate în aplicații a redus prejudiciile aduse consumatorilor cu 68 de milioane EUR.

Reprezentanții intereselor consumatorilor și Centrele Europene ale Consumatorilor (ECC-Net) pot deține informații și cunoștințe specifice valoroase, dar în prezent nu furnizează în mod sistematic aceste date autorităților CPC. Noul regulament va invita părțile respective să facă acest lucru, ceea ce le va permite autorităților CPC să identifice domeniile prioritare în Uniune sau să avertizeze autoritățile CPC cu privire la noi practici transfrontaliere sau la practici frauduloase pe scară largă.

Autoritățile CPC și birourile unice de legătură: în prezent, costurile administrative suportate de acestea (de exemplu costurile de anchetă) sunt mai ridicate din cauza ineficienței cooperării transfrontaliere. Prin intensificarea coordonării în materie de asigurare a aplicării legislației, autoritățile naționale vor evita duplicarea eforturilor. În special, punerea în comun a resurselor în vederea combaterii încălcărilor pe scară largă va permite realizarea de economii: de exemplu, o singură acțiune coordonată poate înlocui 28 de acțiuni la nivel național, economiile nete realizate variind între aproximativ 180 000 EUR (în cazul unei acțiuni coordonate încheiate cu succes) și aproximativ 815 000 EUR (în cazul unei acțiuni eșuate). Este posibil ca unele state membre să fie nevoite să își adapteze legile naționale pentru a permite autorităților lor de resort să asigure utilizarea fără dificultăți a elementelor de probă/a rezultatului anchetelor desfășurate de alte autorități CPC și să se asigure că competențele minime suplimentare conferite pentru cooperarea într-un context transfrontalier pot fi utilizate în mod eficace în conformitate cu normele procedurale naționale. Pe termen mediu, se estimează că economiile rezultate ca urmare a acțiunilor coordonate vor contrabalansa costurile punctuale de adaptare.

Operatori economici: producătorii, comercianții, vânzătorii, piețele online, intermediarii, în special cei care operează în mai multe state membre, în mediul online și în cel offline, sunt afectați de incertitudinile și costurile mai ridicate generate de complexitatea și diversitatea celor 28 de regimuri de asigurare a aplicării legislației din UE. Din cauza abordărilor divergente ale statelor membre cu privire la asigurarea aplicării legislației, astfel de comercianți au nevoie de expertiză juridică cu privire la fiecare dintre aceste sisteme. Mai mult, toți comercianții au de pierdut în condițiile unei concurențe neloiale din partea comercianților care nu se conformează normelor și care și-au dezvoltat modele de afaceri care le permit să se sustragă legii și să aducă prejudicii consumatorilor dintr-o altă țară. Propunerea va spori securitatea juridică pentru întreprinderi, iar consecvența și coerența în asigurarea aplicării legislației la nivel transfrontalier vor stimula competitivitatea comercianților care respectă legea și vor asigura condiții de concurență mai echitabile în cadrul pieței unice. Propunerea nu impune noi obligații juridice pentru întreprinderi.

Pentru a răspunde încălcărilor pe scară largă care afectează consumatorii din întreaga Uniune, este nevoie de acțiuni solide și coerente la nivelul Uniunii. Rolul Comisiei în cadrul rețelei CPC va crește, în special în ceea ce privește coordonarea măsurilor de combatere a încălcărilor pe scară largă care ating pragul stabilit pentru a putea fi considerate ca având o dimensiune europeană.

3.4.Drepturile fundamentale

Propunerea va avea un impact pozitiv asupra drepturilor fundamentale, în sensul că va permite consolidarea drepturilor consumatorilor, în special datorită unui acces echitabil și deschis la produse și servicii peste tot în Uniune. În conformitate cu articolul 52 din Carta drepturilor fundamentale, orice restrângere a exercițiului drepturilor fundamentale trebuie să respecte principiile proporționalității și necesității și trebuie să poată fi exercitate căi de atac eficiente împotriva acesteia în fața instanțelor naționale. De asemenea, regulamentul va asigura respectarea garanțiilor procedurale, transparența și dreptul la apărare pentru întreprinderile care pot face obiectul unei acțiuni a autorităților de resort în temeiul capitolului IV din Regulamentul CPC.

4.IMPLICAȚII BUGETARE

Se estimează că vor exista aproximativ patru acțiuni comune pe an de combatere a încălcărilor pe scară largă cu o dimensiune europeană. Acest lucru va genera un volum de muncă suplimentar pentru Comisie, estimându-se că va fi nevoie de doi funcționari cu normă întreagă pentru coordonarea acestor acțiuni comune. Aceste resurse vor fi obținute prin redistribuirea și reorientarea personalului existent. De asemenea, Comisia va suporta costuri suplimentare legate de monitorizarea funcționării mecanismelor de asistență reciprocă și de alertă. Costurile suplimentare totale ale Comisiei pentru rolul său consolidat de coordonare și monitorizare sunt estimate a fi sub 300 000 EUR pe an și vor fi acoperite prin realocarea internă a resurselor.

Implicațiile bugetare sunt, prin urmare, deja prevăzute în Programul existent privind protecția consumatorilor pentru perioada 2014-2020 și sunt în concordanță cu cadrul financiar multianual. Detaliile sunt prezentate în fișa financiară atașată la prezenta propunere.

5.ALTE ELEMENTE

5.1.Intrarea în vigoare și baza de date CPC

Propunerea prevede amânarea cu un an a intrării în vigoare a regulamentului, pentru a permite statelor membre, autorităților de resort și Comisiei Europene să facă demersurile de ordin practic și modificările legislative necesare. Măsurile de punere în aplicare existente vor trebui să fie înlocuite pentru a se ține seama de modificările aduse de propunere. Baza de date CPC și platforma de schimb de informații vor trebui modificate pentru a ține seama de modificările introduse de propunere.

5.2.Explicarea principalelor dispoziții ale propunerii

Propunerea include 8 capitole, cuprinzând 53 de articole și o anexă.

Capitolul I - Dispoziții introductive